Diari Oficial de la Generalitat Valenciana


Sumari del DOGV 4943, del 10-02-2005 (2005/1295)

Informació pública del Conveni de Col·laboració Ajuntament d'Aspe-SEPES, per a la reclassificació d'un nou sector de sòl residencial per a implantació de vivendes protegides i un nou sector de sòl industrial, així com de la suspensió de l'atorgament de llicències d'edificació i parcel·lació en l'àmbit de l'objecte del conveni.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4943

Data del DOGV
:   10-02-2005

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2005/1295


Organisme emissor
:   Ajuntament d'Asp

Tipus de document
:   Anunci

Informació pública del Conveni de Col·laboració Ajuntament d'Aspe-SEPES, per a la reclassificació d'un nou sector de sòl residencial per a implantació de vivendes protegides i un nou sector de sòl industrial, així com de la suspensió de l'atorgament de llicències d'edificació i parcel·lació en l'àmbit de l'objecte del conveni. [2005/A1295]
  
L'Ajuntament, en sessió plenària celebrada el dia 20 de gener del 2005, va adoptar el següent acord:
  
«Primer
  
Aprovar els textos dels convenis de col·laboració entre SEPES i este Ajuntament, el primer d'ells referit a la reclassificació d'un nou sector de sòl urbanitzable residencial (en sòl actualment classificat pel PGOU com a sòl no urbanitzable comú confrontant amb les UE 1.1, 1.2 i 1.3, si bé en el document de concert previ del nou Pla General actualment en fase de tramitació es considera la seua classificació com a sòl urbanitzable residencial) a fi de possibilitar la construcció de vivendes protegides, i el segon d'ells referit a la reclassificació d'un nou sector de sòl urbanitzable industrial (en sòl actualment classificat pel PGOU com a sòl no urbanitzable comú confrontant amb les unitats d'execució 7.2, 7.3, 7.4 i 7.5, si bé en el document de concert previ del nou Pla General actualment en fase de tramitació es considera la seua classificació com a sòl urbanitzable industrial). El contingut dels esmentats convenis de col·laboració que se subscriuran és el que s'adjunta a la present proposta.
  
Segon
  
Facultar l'alcalde com a president d'esta corporació i en representació d'este municipi, de conformitat amb el que establix l'article 21 de la Llei 7/1985, de 2 d'abril, per a la firma dels mencionats convenis de col·laboració, així com per a la firma de tots els documents públics que siguen necessaris en la seua execució.
  
Tercer
  
Posar de manifest que, en relació amb tot el que exposen els convenis de col·laboració esmentats, les actuacions urbanístiques que es portaran a terme com a conseqüència seua es desenrotllaran per gestió directa municipal, sent l'Ajuntament qui les promourà i SEPES qui executarà i finançarà les esmentades actuacions.
  
Quart
  
Suspendre l'atorgament de llicències d'edificació (incloent la nova planta, l'ampliació i la rehabilitació) i de parcel·lació (no les de demolició) en les àrees a què es referixen els convenis de col·laboració esmentats en els punts anteriors i que es grafien en els plans que acompanyen els textos dels convenis aprovats.
  
Respecte a l'actuació residencial, es tracta d'un àmbit de superfície aproximada de 17 hectàrees de sòl actualment classificat com a no urbanitzable comú confrontant amb el vigent sòl urbanitzable constituït per les unitats d'execució 1.1., 1.2 i 1.3. La dita àrea se situa en el paratge denominat Huerta Mayor i limita al nord amb el parc urbà previst pel PGOU al costat del llit del riu Tarafa; al sud, amb el sector 7 de sòl urbanitzable industrial; a l'est, amb el límit exterior de la ronda nord-est prevista pel PGOU i que discorre pel paratge de La Huerta Mayor; i a l'oest amb el sòl urbanitzable detallat residencial del vigent PGOU (UE 1.1, 1.2 i 1.3).
  
Respecte a l'actuació industrial, es tracta d'un àmbit de superfície aproximada de 53 hectàrees de sòl actualment classificat com a no urbanitzable comú confrontant amb el vigent sòl urbanitzable industrial constituït per les unitats d'execució 7.2, 7.3, 7.4 i 7.5. La dita àrea se situa en el paratge denominat El Aljau i limita al nord amb la UE 7.5 (en concret amb l'àmbit d'esta UE reclassificat per mitjà de pla parcial modificatiu de millora actualment en tràmit) i amb les proximitats del terme municipal de Novelda; al sud, amb la UE 7.3 i amb la carretera de Montfort; a l'est, amb la UE 7.2, UE 7.4 i amb l'àmbit reclassificat de la UE 7.5 anteriorment esmentat; i a l'oest, amb sòl no urbanitzable comú del paratge de El Aljau.
  
La dita suspensió d'atorgament de llicències s'efectua a fi de facilitar l'estudi i elaboració dels diferents instruments d'ordenació urbanística previstos en els convenis de col·laboració anteriorment esmentats, en els termes previstos en l'article 152 del Reglament de Planejament de la Comunitat Valenciana.
  
Quint
  
La suspensió a què es referix el present acord s'extingirà en tot cas en el termini d'un any. Si s'haguera produït dins d'eixe termini la convocatòria de la informació pública dels documents urbanístics objecte dels convenis de col·laboració, la suspensió es mantindrà per a les àrees les noves determinacions de planejament de les quals suposen modificació de l'ordenació urbanística i els seus efectes s'extingiran definitivament transcorreguts dos anys des de l'adopció del present acord. Si la convocatòria d'informació pública es produïx una vegada transcorregut el termini de l'any, la suspensió derivada d'esta convocatòria d'informació pública tindrà també la duració màxima d'un any. En qualsevol cas, la suspensió s'extingix amb l'aprovació definitiva del nou pla parcial. El present acord de suspensió de l'atorgament de llicències podrà alçar-se per mitjà de nou acord plenari per a aquells supòsits en què desaparega la causa de la suspensió, una vegada en tràmit el nou pla parcial.
  
Sext
  
La suspensió a què es referix el present acord implicarà també la d'acords aprovatoris de nous programes en la zona afectada, excepte alçament puntual de la dita suspensió per a àmbits concrets per mitjà d'acord plenari específic.
  
Sèptim
  
Publicar el present acord en el Diari Oficial de la Generalitat Valenciana, a efectes de la seua eficàcia quant a la suspensió de l'atorgament de llicències.»
  
Octau
  
Notificar el present acord a SEPES i comunicar-lo a l'Àrea d'Ordenació del Territori d'este Ajuntament.